次韵王郎子立風雨有感
作者：蘇軾
朝代：宋

paragraphs: 百年一俯仰，寒暑相主客。
稍增裘褐氣，已覺團扇厄。
不煩計榮辱，此喪彼有獲。
我琴終不敗，無攫亦無醳。
後生不自牧，呻吟空挾策。
揠苗不待長，買菜苦求益。
此郎獨靜退，門外無行迹。
但恐陶淵明，每爲饑所迫。
淒風弄衣結，小雪穿門席。
願君付一笑，造物亦戲劇。
朝來賦雲夢，筆落風雨疾。
爲君裁春衫，高會開桂籍。